**Lige før timerne mørkner i juni**

*Iben Krogsdal/Erik Sommer, 2014*

1. Lige før timerne mørkner i juni
lige før duerne sover
lige før duften er dugget på græsset
lige før dagen går over
lige før bålene bliver til aske
lige før blomsterne lukker
lige før skibene svinder på fjorden
i kredsløb om jorden
fornemmer vi midsomren sukker

2. Sukker igennem den lysvilde aften
nynner i børnenes munde
driver i valmuers duvende viljer
vokser af ukendte grunde
ånder af slægternes nærvær i natten
blåner mod byen der falmer
knejser af gravhøjes svimlende alder
der lokker og kalder
og lyder som midsommersalmer

3. Åh, at gå ud med sin højsommerglæde
vandre langs solnedgangsbænke
ligge på jorden og indånde himlen
håbe så højt man kan tænke
drikke af himlen så længe den varer
elske sig aftenberuset!
blive forenet med træernes toppe
som svævende kroppe
det lyder af genkomst i suset

4. Fuglenes reder er varsomt forladte
køernes livsbrøl er vilde
alferne hvisker: I nat skal vi findes
fuldmånen soler sig stille
juni er himlen bag himlen bag himlen
lyset du aldrig kan miste
tar du min hånd? Går vi natten i møde?
endnu er der grøde
og juni er lys til det sidste